Propunere de REGULAMENT AL CONSILIULUI privind alocarea posibilităților de pescuit în temeiul Protocolului de stabilire a posibilităților de pescuit și a contribuției financiare prevăzute în Acordul de parteneriat în domeniul pescuitului dintre Comunitatea Europeană, pe de o parte, și Guvernul Danemarcei și Guvernul local al Groenlandei, pe de altă parte /* COM/2012/0246 final - 2012/0129 (NLE) */





EXPUNERE DE MOTIVE Pe baza mandatului relevant acordat de către Consiliu[1], Comisia a purtat negocieri, în numele Uniunii Europene, cu Guvernul Danemarcei și cu Guvernul Groenlandei în vederea reînnoirii Protocolului la Acordul de parteneriat în domeniul pescuitului dintre Uniunea Europeană, pe de o parte, și Guvernul Danemarcei și Guvernul Groenlandei, pe de altă parte. În urma acestor negocieri, un nou protocol a fost parafat la 3 februarie 2012, care acoperă o perioadă de trei ani începând de la 1 ianuarie 2013. Această procedură de alocare a posibilităților de pescuit în temeiul prezentului protocol este demarată în paralel cu procedurile legate de decizia Consiliului, luată cu aprobarea Parlamentului European, cu privire la încheierea noului protocol, și de decizia Consiliului privind semnarea, în numele UE, și aplicarea provizorie a protocolului menționat. Noul protocol este în concordanță cu obiectivele Acordului de parteneriat în domeniul pescuitului care vizează consolidarea cooperării dintre Uniunea Europeană și Groenlanda și promovarea unui cadru de parteneriat care să permită dezvoltarea unei politici sustenabile în domeniul pescuitului și o exploatare responsabilă a resurselor halieutice din zona economică exclusivă (ZEE) a Groenlandei, în interesul ambelor părți. Conform tratatului, ar trebui definită metoda de alocare a posibilităților de pescuit între statele membre. Ar trebui să se menționeze și faptul că stabilirea în detaliu a posibilităților de pescuit disponibile în anumite ape din afara UE pentru anumite stocuri de pește și grupuri de stocuri de pește care fac obiectul unor negocieri sau acorduri internaționale se adoptă anual prin regulament al Consiliului de stabilire a posibilităților de pescuit pentru fiecare an. Dată fiind specificitatea pescuitului de capelin, destul de diferit de alte stocuri, sezonul de pescuit se desfășoară în perioada 20 iunie – 30 aprilie din anul următor, iar pentru a-l pune în aplicare, Consiliul ar trebui să-i confere Comisiei competențele necesare. Pe această bază, Comisia propune Consiliului adoptarea prezentului regulament. 2012/0129 (NLE) Propunere de REGULAMENT AL CONSILIULUI privind alocarea posibilităților de pescuit în temeiul Protocolului de stabilire a posibilităților de pescuit și a contribuției financiare prevăzute în Acordul de parteneriat în domeniul pescuitului dintre Comunitatea Europeană, pe de o parte, și Guvernul Danemarcei și Guvernul local al Groenlandei, pe de altă parte CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 43 alineatul (3), având în vedere propunerea Comisiei Europene, întrucât: (1) La 28 iunie 2007, Consiliul a adoptat Regulamentul (CE) nr. 753/2007[2] privind încheierea Acordului de parteneriat în domeniul pescuitului între Comunitatea Europeană, pe de o parte, și Guvernul Danemarcei și Guvernul local al Groenlandei, pe de altă parte. (2) Deoarece actualul Protocol de stabilire a posibilităților de pescuit și a contribuției financiare prevăzute în Acordul de parteneriat în domeniul pescuitului dintre Comunitatea Europeană, pe de o parte, și Guvernul Danemarcei și Guvernul local al Groenlandei, pe de altă parte, („protocolul”) va expira la 31 decembrie 2012, un nou protocol a fost parafat la 3 februarie 2012. Noul protocol oferă navelor de pescuit ale UE posibilități de pescuit în apele groenlandeze. (3) La …, Consiliul a adoptat Decizia nr. …/2012[3] privind semnarea și aplicarea provizorie a noului protocol. (4) Metoda de alocare a posibilităților de pescuit între statele membre ar trebui să fie definită, pentru perioada de aplicare a noului protocol, în conformitate cu articolul 20 din Regulamentul (CE) nr.2371/2002 al Consiliului din 20 septembrie 2002 privind conservarea și exploatarea durabilă a resurselor piscicole în conformitate cu politica comună în domeniul pescuitului[4]. (5) Stabilirea mai detaliată a posibilităților de pescuit disponibile în anumite ape din afara UE pentru anumite stocuri de pește și grupuri de stocuri de pește care fac obiectul unor negocieri sau acorduri internaționale urmează să se adopte anual prin regulament al Consiliului de stabilire a posibilităților de pescuit pentru fiecare an. (6) În conformitate cu articolul 10 alineatul (1) din Regulamentul (CE) nr.1006/2008 al Consiliului din 29 septembrie 2008 privind autorizațiile pentru activități de pescuit ale navelor de pescuit comunitare în afara apelor comunitare și accesul navelor țărilor terțe în apele comunitare[5], dacă se constată că numărul de autorizații de pescuit sau cantitatea de posibilități de pescuit alocate Uniunii în temeiul protocolului nu sunt utilizate integral, Comisia trebuie să informeze statele membre în cauză. Neprimirea unui răspuns în termenul care trebuie stabilit de Consiliu se consideră o confirmare a faptului că navele statului membru respectiv nu își utilizează integral posibilitățile de pescuit în perioada de timp dată. Ar trebui stabilit termenul respectiv. (7) Pentru a asigura condiții uniforme pentru punerea în aplicare a prezentului regulament în ceea ce privește revizuirea unei alocări de cote pentru capelin puse la dispoziția Uniunii în apele groenlandeze, Comisiei ar trebui să i se confere competențe de executare. (8) Dat fiind faptul că actualul protocol va expira la 31 decembrie 2012 și că noul protocol urmează să fie aplicat cu titlu provizoriu de la 1 ianuarie 2013, prezentul regulament ar trebui să se aplice de la 1 ianuarie 2013, ADOPTĂ PREZENTUL REGULAMENT: Articolul 1 1. Dacă cererile statelor membre de autorizații de pescuit în temeiul Protocolului la Acordul de parteneriat în domeniul pescuitului dintre Comunitatea Europeană, pe de o parte, și Guvernul Danemarcei și Guvernul local al Groenlandei, pe de altă parte, depuse până la data stabilită în anexa la prezentul regulament pentru fiecare stoc vizat nu acoperă toate posibilitățile de pescuit alocate anual și stabilite în protocolul menționat, Comisia analizează cererile de autorizații de pescuit primite de la alte state membre în conformitate cu articolul 10 din Regulamentul (CE) nr. 1006/2008. 2. Termenul menționat la articolul 10 alineatul (1) din Regulamentul (CE) nr. 1006/2008 este fixat la 10 zile lucrătoare. 3. Comisia informează statele membre cu privire la nivelul utilizării posibilităților de pescuit pentru fiecare stoc menționat în anexă, pe baza cererilor de licență primite, cel târziu: (a) cu o lună înainte de data prevăzută în anexă; și (b) până la data prevăzută în anexă. 4. Comisia revizuiește cotele pentru capelin puse la dispoziția Uniunii în apele groenlandeze din subzonele ICES V și XIV pe baza TAC și a alocării acesteia atribuite Uniunii de către Groenlanda în conformitate cu Acordul de parteneriat în domeniul pescuitului dintre Comunitatea Europeană, pe de o parte, și Guvernul Danemarcei și Guvernul local al Groenlandei, pe de altă parte și cu protocolul la acesta. Articolul 2 1. Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene. 2. Protocolul se aplică de la 1 ianuarie 2013. 3. Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, Pentru Consiliu Președintele Anexa Data menționată la articolul 1 alineatele (1) și (3) Stoc || Dată Crevete nordic în subzonele ICES XIV & V || 1 august Halibut negru în subzonele ICES XIV & V || 15 septembrie Halibut de Atlantic în subzonele ICES XIV & V și în subzona NAFO 1 || 1 septembrie Halibut negru în subzona NAFO 1 – la sud de paralela de 68° latitudine nordică || 15 octombrie Crevete nordic în subzona NAFO 1 || 1 octombrie Sebastă pelagică în subzonele ICES XIV & V și în subzona NAFO 1F || 1 septembrie Sebastă demersală în subzonele ICES XIV & V și în subzona NAFO 1F || 1 septembrie Chionoecetes opilio în subzona NAFO 1 || 1 octombrie Cod în subzona ICES XIV și în subzona NAFO 1 || 31 octombrie [1] Adoptat la cea de-a 3 108-a reuniune a Consiliului (Agricultură și Pescuit), marți, 19 iulie 2011, făcând parte din categoria A de puncte enumerate în 12843/11. [2] JO L 172, 30.6.2007, p. 1. [3] JO C …, …, p. …. JO: A se introduce data, numărul și referința JO pentru decizie. [4] JO L 358, 31.12.2002, p. 59. [5] JO L 286, 29.10.2008, p. 33.